Taqsiḍt n Udib ayunani
Asmi i as-d-ilul i Layus ; agellid n Ṭiba uqcic, yewḥa-as-d Rebbi; ad t-ineɣ ma ulac ma meqqer d netta ara t-yenɣen ma ur yezwar ara deg-s. yeddem Layus yessuter I umeksa-s ad yawi agrud-nni ad t-ineɣ, ameksa-nni iɣaḍ-it lṭufan-nni; iɛedda inqer-as kan iḍarren-is, isres-it tama n udrar. Iɛedda-d umeksa niḍen yufa-d akken agrud-nni ineggi d idammen, yuwi-t ɣer Bulibus; agellid n Kurnita irebba aqcic-nni, isemma-as Udib; meḥsub: bu yiḍarren yeflan.
Asmi meqqer Udibula d netta yewḥa-as-d Rebbi ad ineɣ baba-s, Udib iɣil imir d Bulibus I d baba-s, yugad ad tt-yexdem, yeffeɣ tamurt yerkab aɛudiw, yuwi yid-s ala yiwen n uxeddam kan ittezzi I Lyunan. deg yiwet n tebriḍt yemlal-d yiwen n ugellid d yixeddamen-is, yekker ugellid-nni yessuter-as I Udib ad as-iwexxer akken ad iɛeddi netta d amenzu imi deyyiq aṭas ubrid-nni mi yugi, iǧelleb-d uqeddac n ugellid-nni yenɣa aɛudiw n Udib, seg wurrif yekker Udib ula d netta yenɣa agellid-nni; ziɣen d Layus; d baba-s I yenɣa.
Mi d-yuweḍ Udib ɣer tmurt n Ṭiba, yufa-d yiwen n uɣersiw azgen-is d izem, ma d azgen-is wayeḍ d tameṭṭut, yal win ara iɛeddin deg ubrid-nni ad t-id-yesseḥbes uɣersiw-nni ad as-yefk timseɛreqt, win ur tt-id-nufi ara ad t-ineɣ. Mi iɛedda Udib abrid-nni yesteqsa-t umẓiw-nni: “d anwa lxelq I ileḥḥun taṣebḥit ɣef ṛebɛa n yiḍarren, tameddit ɣef sin, deg yiḍ ɣef tlata n yiḍarren?”
-wagi yeshel maḍi! d amdan; mi ara d-ilal, ad yettmurrud ɣef ukkuẓ, mi ara yimɣur ciṭuḥ ad ileḥḥu ɣef sin yiḍarren, asmi ara yuɣal d amɣar ad d-yernu taɛekkazt d tis kraḍt. I as-yerra Udib
Lwaḥc-nni iɣaḍ-it lḥal mi tt-id-yufa, iḍegger-d iman-is sufella n yiwen udɣaɣ annect-ila-t, dgedgen merra yiɣsan-is, yemmut.
At-taddart merra ferḥen s wayen yexdem Udib bɣan ad yeqqim gar-asen zewǧen-as, uɣen-as-d tagellidt nsen; Jukasṭa, taǧǧalt n Layus.
Kra n wussan kan, yeffeɣ-d waṭṭan n tifis. Mi walan aderwic, yenna-asen : « d iṛebbiten i yerfan ɣef wayen yexdem Udib d yemma-s Jukasṭa” Jukasṭa ur teẓri ara d mmi-s I tuɣ, mi as-d-yenna uderwic-nni tenɣa iman-is, ma d Udib yedderɣel, yal ass teẓẓuɣur-it yelli-s Untigun yettemtar deg tzenqatin n Lyunan almi d asmi i yemmut.
Tasuqilt: Nasima Taqbaylit
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn